**Қазақ тілі сабақтарында жобалау әдістерін қолдану.**

Бүгінгі күн талабы нәтижегебағытталған, білім бір мақсатқа жұмылған педагогикалық ұжымның еңбегінің жемісі. Бүгінгі күні оқушыларды жобалау іс-әрекетіне баулу, оқу-тәрбие үрдісінде басты мақсатқа айналып отыр. Оқушылардың жобалау ісімен айналысуы, біріншіден, бәсекеге қабілетті болуын, екіншіден, мұғалімнің еңбегінің жемісті болуының дара жолы деп түсінуіміз керек. Жоба -оқушылардың білімдері мен дағдыларын үнемі күрделендіріп отыратын,  [практикалық](https://kk.wikipedia.org/wiki/%D0%9F%D1%80%D0%B0%D0%BA%D1%82%D0%B8%D0%BA%D0%B0) тапсырмаларды, яғни жобаларды жоспарлауы мен орындауы үрдісінде қалыптастыратын оқыту жүйесі. [XIX ғ.](https://kk.wikipedia.org/wiki/19_%D2%93.) екінші жартысында [АҚШ](https://kk.wikipedia.org/wiki/%D0%90%D2%9A%D0%A8)-та пайда болған. [1920](https://kk.wikipedia.org/wiki/1920)-жылдары кеңестік мектептерде кеңінен қолданылған. Жобаның қызметі өнімді жұмыс болып табылады. Қазақ тілін үйретудің бастапқы мақсаты коммуникативтік бағытта оқыту.

Оқушылардың жалпы ойларын бір жүйеге келтіру, жақсы психологиялық жағдай жасау, ойлау қабілеттерін дамыту және өз бетінше білімдерін бір жүйеге келтіру мақсатында жоба әдістемесін қолдану қажет. Бұл жобада мұғалімдерді қызықтыратыны – оқушылардың әр саладан алған білімдері үлкен мәселені шешуге мүмкіндік беретіндігі. Жоба түсінігі бойынша алынып отырған идея теориялық және практикалық тұрғыда шешіледі. Осы аталмыш жұмыс белгіленген нәтижеге жетіп, қорытынды шығаруға бағытталған. Қорытындыға жету барысында оқушылар ойланып, мәселені шешу барысында алған білімдеріне сүйене отырып ізденеді. Кез келген уақыт мерзімінде оқушылардың жекеше, жұптық,топтық жұмыс істеу іскерліктерін әрқашан жоба тәсілі бойынша іске асыруға болады. Сонымен қатар оқушылардың интеллектуалдық, шығармашылық және коммуникативтік істерін дамыта алады.   
Жоба – бұл нәтижелі қызмет. Оқушылар жобалау қызметін атқара отырып, нақты нәтиже алады және оны көпшілікке ұсынады.   
Жобаны орындау мақсаты- қарым – қатынас, сөйлеу барысында оқушылардың белсенділігін арттыру, өз бетімен атқаратын жұмысын жете білу, жоғарылату болып табылады. Жобамен жұмыс істегенде, оқушылар ақпарат жинайды. әр түрлі ғылыми, бұқаралық жазбаларды қолданады. Комьпютермен ғаламторда жұмыс істеуге, ақпарат іздеуге үйренеді. Жобаны қорғау барысында оқушылар өздері дайындаған коллаждарды, бейне фильмдерді, әр түрлі кестелерді пайдаланады. Бара – бара ғаламторда өз сайттарын ашып, жобаларын көпшілікке ұсынуға болады. Жобалау әдісі- тәжірбиелік нәтижемен аяқталуы керек.  
Жобаны орындауда оқушыларға талап қойылады: өз ынтасымен, ықласымен, өз бетімен, шығармашылық сезіммен мәселені шешу. Ал оның жобалық қызметі өнімді жұмыс болып табылады. Жоба тақырыбын мұғаліммен бірлесе немесе өзі таңдап алуына болады. Өз жұмысымда жобамен айналысып оны қорғауды маңызды және негізгі деп есептеймін. Ең алдымен оқушыға жоба әдісі туралы теориялық білім беремін. Оқушының дұрыс тақырып таңдауына ықпал жасаймын. Тақырып таңдалғаннан кейін оған бағыт, бағдар, кеңес беріп отырамын. «Қазақтың ұлттық қолөнері – сырмақ» деген тақырыпта жұмыс жасадық. Зерттеудің мақсаты: Жас ұрпаққа ұлттық қолөнерді үлгі ету. Жобамен айналысу кезінде көптеген жұмыс түрлері жоспарланып, жүзеге асырылды. Сырмақтың тарихы, оның қалай пайда болғаны туралы, қалай жасалатыны, Қазақстанның қай өңірлерінде айналысатыны, қазіргі заман талабына сай қалай қолданылып жүргені туралы үлкен де бай ақпарат жиналды. Сонымен қатар сауалнамалар да жүргізілді. Күні бүгінге дейін сырмақпен Шығыс Қазақстан облысының Катон- Қарағай ауданында айналысатын ісмер адамдар бар екенін білдік. Ол аймақтарда сырмақтың қазіргі заман талабына сай пішіні де әр түрлі болатынын білдік. Оюларының өзі де бір ерекшілікпен ойылған. Сол аймақтарда қыз ұзату кезінде сырмақ пен алашаны теңге беру міндетті деп саналатынынан хабарлар болдық . Сол сияқты сырмақ туралы көптеген қызықты ақпарттардан да құлаққағыс болдық. Жоба соңында сырмақ туралы кішкентай кітапша жасалды. Кітапшаны мектеп оқушылары мен мұғалімдер қосымша ақпарт ретінде өз жұмыстарында пайдаланып жатады. Жоба аудан көлемінде бірінші орынға ие болды. Негізінен тақырып таңдауда оқушыларға көбінде қазақтың ұлттық қолөнері,этномәдениет бағытындағы тақырыптар, ұлттық тағамдар туралы ұнайтынын байқауға болады. Үлкен қызығушылық танытқан келесі тақырыптың бірі «Құрт –қазақтың ұлттық тағамы». Жұмыс барысында көптеген ақпарттар жиналды. Құрттың түрлері туралы, оны қалай кептіріп жасайтыны, адам ағзасына қандай пайдасы мен зияны бар екені де анықталды. Жоба барысында әр аймақтарда құрт қалай жасалатыны туралы салыстыру жұмыстары іске асырылды. Тақырыпты зерттеу кезінде оқушы өзі құрт дайындап, оны кептіріп практикалық жолды бақылап көрді. Оқушылар арасында ұлтына қарамастан құртты жақсы көретіндердің көп екеніне көз жетті. Жоба соңында дүкендердегі тәтті, боялған, адам ағзасына зиян келтіретін тағамдардың орнына құртты күнделікті ас мәзіріне қосу керек екендігін ұсынды. Жоба екіші орынға ие болды. Осындай көптеген тақырыптарды зерттеп, оқушылардың қызығушылығын арттыруға болады. Жобамен айналысу кезінде мұғалім мен оқушы арасында күрделі жұмыс жоспарланып, жүзеге асады. Жұмыс барысында оқушының сөйлеу дағдысы артады, қызығушылығы оянады, пысықтыққа, тиянақтылыққа тәрбиеленеді. Бұл келешекте оқушының өз өмірінде пайдалануға қажет қасиет пен дағды. Қорыта айтатын болсам, жобалау әдісі — бұл оқу жүйесі, оқу үрдісінің ұйымдастырылған моделі. Ол оқушылардың интеллектуалды және физикалық мүмкіндіктерін жаңа жобаларды құру үрдісінде шығармашылық қабілеттерін дамыту жолымен өзіндік тұлғаны жүзеге асыруға бағытталған.